**Byleksikon** er et lokalhistorisk oppslagsverk som dekker temaer knyttet til en bestemt by.

Byleksika inneholder vanligvis korte faktaartikler om gater, plasser, parker, bygninger, topografi, institusjoner (skoler, bedrifter og foreninger) og lignende, ordnet alfabetisk. Byleksikon skiller seg fra bygdebøker ved at de vanligvis har større fokus på den fysiske bebyggelsen enn på personhistorie.

Historie
--------

Sjangeren oppsto i London. I 1849 ga forleggeren John Murray, kjent for sine reisehåndbøker, ut Peter Cunninghams *The Hand-Book of London*, som var delvis en guidebok rettet mot tilreisende og delvis et historisk-topografisk oppslagsverk rettet mot byens befolkning. To år senere ga Charles Knight ut boken *Knight's Cyclopaedia of London*, som var et tematisk – ikke alfabetisk – oppslagsverk over byen. Begge disse dannet grunnlaget for Henry B. Wheatleys *London Past and Present* (1891), som regnes som det første byleksikonet i moderne forstand. Senere kom også William Kents *An Encyclopaedia of London* (1937).

Norges første byleksikon var *Oslo byleksikon*, som kom ut i 1938, skrevet av geograf og delforfatter av *Aschehougs konversasjonsleksikon* Aksel Arstal. Det kom i ny utgave i 1966, og har siden blitt revidert flere ganger og ble i 2020 lansert som nettjeneste.

Aksel Arstal introduserte sjangeren i Norge på et tidlig tidspunkt. Enkelte by- og delstatsleksikon kom ut i USA på samme tid, blant andre *The New Encyclopedia of Texas* i fire bind (1925-34) og *Encyclopedia of Philadelphia* (1931-33). Et byleksikon for Paris kom ut i 1963, nye byleksikon for London kom i 1970 og 1983. Etter dette økte interessen, og det ble skrevet leksikon over andre britiske byer som Oxford (1988) og Edinburgh (1990). Siden 1990-tallet har sjangeren blitt utbredt også utenfor Storbritannia og Norge, og det finnes i dag byleksikon for en rekke byer i mange land, blant andre Berlin (1993), New York (1995), Los Angeles (2000), Hamburg (2002), Madrid (2002), Beijing (2002) og Moskva (2007).

Norske byleksika
----------------

Oppføringene er alfabetisert etter bynavn.

* *Arendal byleksikon*. Johan Christian Frøstrup. (1998, 2017.)
* *Bergen byleksikon*. Gunnar Hagen Hartvedt (red.) (1994, 1999, 2009.)
* *Drammen byleksikon* (1979, 1995, 1998, 2004.)
* *Fredrikstad byleksikon*. Finn Kurel, Sten Walther Karlsen. (1986, 1996.)
* *Larvik A–Å*. Per Nyhus. (1999.)
* *Lørenskog leksikon*. André Clemetsen, Ola Alsvik. (2008.)
* *Molde byleksikon*. Anders Kvernberg. (2021.)
* *Onsøy leksikon*. Nils E. Øy. (1990.)
* *Oslo byleksikon* (1938, 1966, 1987, 2000, 2010.)
* *Skiensboka: Et lokalhistorisk leksikon*. Eivind Blikstad, Tor Kjetil Gardåsen. (2010.)
* *Stavanger byleksikon.* (2008.)
* *Trondheim byleksikon*. Terje T. V. Bratberg. (1996, 2008.)
* *Litt om mye. Ålesund byleksikon*. Harald Grytten. (1997.)

Referanser
----------

1. ↑  Tvedt, Knut Are. *Osly byleksikon*. I: «St. Hallvard» nr. 3–4, 2010. Oslo Byes Vel. Oslo, 2010.
2. ↑  Cummingham, Peter. *The Hand-Book of London*. Murray. London, 1849.
3. ↑  Knight, Charles. *Knight's Cyclopædia of London*. Knight. London, 1851.
4. ↑  Kent, William. *An Encyclopædia of London*. London, 1937. s. V.
5. ↑  Tvedt, Knut Are. *Oslo byleksikon*. I: «St. Hallvard» nr. 3–4, 2010. Oslo Byes Vel. Oslo, 2010.
6. ↑
7. ↑  *Dictionnaire de Paris*. Larousse. Paris, 1963.
8. ↑  Weinreb, Ben & Hibbert, Christopher. *The London Encyclopaedia*. Paper Mac. London, 1983.
9. ↑  Hibbet, Christopher. *The Encyclopaedia of Oxford*. Macmillan. Oxford, 1988.
10. ↑  Ulrich, Horst (red.) *Berlin Handbuch*. Das Lexikon der Bundeshauptstadt. Presse- und Informationsamt des Landes Berlin. Berlin, 1993.
11. ↑  Jackson, Kenneth. *Encyclopedia of New York City*. Yale University Press. New York, 1995.
12. ↑  Pitt, Leonard & Pitt, Dale. *Los Angeles A to Z: an encyclopedia of the city and county*. University of California Press. LA, 2000.
13. ↑  *Hamburg von Altona bis Zollenspieker : das Haspa-Handbuch für alle Stadtteile der Hansestadt* Hoffmann und Campe. Hamburg, 2002.
14. ↑  Camps, Pedro Montoliú. *Enciclopedia de Madrid*. Planeta. Barcelona, 2002.
15. ↑  *Beijing bai ke quan shu*. Aolinpike. Beijing, 2002.
16. ↑  Sjmidt, S. O. (red.) *Moskovskaya entsiklopedia*. AOA. Moskva, 2007.